แรงซื้อกองLTFแผ่ว
มอร์นิ่งสตาร์ เผยเงินเข้า LTF แผ่ว ปีนี้รัฐให้สิทธิภาษีเพิ่ม ส่วนหุ้นไทยขึ้นแรงนักลงทุนล็อกกำไร
29 ต.ค. 2565

มอร์นิ่งสตาร์ เผยเงินเข้า LTF แผ่ว ปีนี้รัฐให้สิทธิภาษีเพิ่ม ส่วนหุ้นไทยขึ้นแรงนักลงทุนล็อกกำไร
นายกิตติคุณ ธนรัตนพัฒนกิจ นักวิเคราะห์อาวุโส บริษัท มอร์นิ่งสตาร์ รีเสิร์ช (ประเทศไทย) เปิดเผยว่า ตั้งแต่วันที่ 4 ม.ค.-23 ธ.ค.2559 มีเงินไหลเข้าลงทุนสุทธิในกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) ประมาณ 8,223 ล้านบาท แบ่งเป็นกองทุน LTF จำนวน 2,163 ล้านบาท และกองทุน RMF จำนวน 5,524 ล้านบาท ถือว่าน้อยเมื่อเทียบปีที่ผ่านๆ มาเฉลี่ย 2 หมื่นล้านบาท
สาเหตุส่วนหนึ่งอาจเกิดจากปีนี้ทางการให้สิทธิลดหย่อนภาษีบุคคลธรรมดาเพิ่มขึ้น ทำให้ผู้มีเงินได้ที่ต้องเสียภาษีในปี 2559 มีทางเลือกในการใช้สิทธิลดหย่อนภาษีมากขึ้น อีกทั้งปีนี้มีข่าวออกมาเร็ว ทำให้นักลงทุนชะลอซื้อ LTF-RMF เพราะหากใช้สิทธิทุกอย่างได้ลดหย่อนภาษีมาก
ทั้งนี้ รัฐให้นำค่าโรงแรม เที่ยวในประเทศตลอดปี 2559 ลดหย่อนภาษีได้ไม่เกิน 1.5 หมื่นบาท ค่ากินเที่ยวช่วงสงกรานต์ ลดหย่อนภาษีได้ไม่เกิน 1.5 หมื่นบาท ซื้อสินค้าโอท็อป วันที่ 1-31 ส.ค. 2559 ลดหย่อนภาษีได้ไม่เกิน 1.5 หมื่นบาท ค่าโรงแรม เที่ยวในประเทศ ตั้งแต่วันที่ 1-31 ธ.ค. 2559 ลดหย่อนภาษีได้ไม่เกิน 1.5 หมื่นบาท และช็อปช่วยชาติ ตั้งแต่วันที่ 14-31 ธ.ค. 2559 ลดหย่อนภาษีได้ไม่เกิน 1.5 หมื่นบาท
"ต้องยอมรับว่าผู้ที่เข้ามาลงทุน LTFRMF จะมองเรื่องภาษีเป็นหลักและปีนี้หุ้นไทยขึ้นประมาณ 17% ณ วันที่ 23 ธ.ค.ผู้ลงทุนจึงขาย LTF ออกและไม่กลับไปซื้อเหมือนปีก่อนๆ" นายกิตติคุณ กล่าว
อย่างไรก็ตาม ตั้งแต่วันที่ 1-23 ธ.ค. 2559 พบเงินไหลเข้าสุทธิในกองทุน LTF จำนวน 8,536 ล้านบาท แต่เมื่อรวม 11 เดือนแรกยอดซื้อยังติดลบ จึงฉุดยอดทั้งปี ขณะที่ RMF เดือน ธ.ค.มีเงินไหลเข้าสุทธิ 5,524 ล้านบาท จาก 11 เดือนแรกซื้อสุทธิ 2,699 ล้านบาท เพิ่มขึ้นต่อเนื่อง
นายกิตติคุณ กล่าวว่า สัปดาห์สุดท้ายคาดว่าจะมีเงินเข้า LTF วันละประมาณ 2,000 ล้านบาท และอาจมากวันสุดท้าย ทำให้ยอดสุทธิทั้งปีน่าจะเกิน 1 หมื่นล้านบาท ต่ำกว่าปีก่อนๆ แต่ยังสูงกว่าปี 2555 ซื้อสุทธิ 6,000 ล้านบาท ส่วน RMF คาดจะมียอดซื้อสุทธิแตะ 1.5 หมื่นล้านบาท